***- Nota de premsa - 15/12/2016***

**L’IRBLleida col·labora amb La Marató de TV3 fent proves per conèixer l’estat de salut de les artèries de les persones que vulguin apropar-se a ‘El Bus de la Salut’**

* **‘El Bus de la Salut’ estarà ubicat a la rambla de Ferran de Lleida el dissabte 17 de desembre, d’11 a 14 h.**
* **L’objectiu és donar a conèixer i conscienciar la societat de la importància de l’obtenció de fons per a la recerca i la innovació en salut.**

L’[Institut de Recerca Biomèdica de Lleida Fundació Dr. Pifarré](http://www.irblleida.cat) (IRBLleida) col·labora amb La Marató de TV3 realitzant proves gratuïtes per conèixer l’estat de salut de les artèries de les persones que s’apropin a la rambla de Ferran de Lleida on el dissabte 17 de desembre, d’11 a 14 h, s’ubicarà [‘El Bus de la Salut’](http://www.elbusdelasalut.cat/). Amb el lema ‘L’ictus i les lesions medul·lars i cerebrals traumàtiques’, la 25a edició de La Marató de TV3 està dedicada a divulgar i sensibilitzar sobre la importància de la recerca en aquest àmbit.

A més, al llarg del matí, es realitzaran diverses activitats lúdiques a la plaça de la Paeria de Lleida, com ara una batucada, la instal·lació de bicicletes adaptades, pràctiques d’esports adaptats, tasts de cuina saludable i una classe d’exhibició de zumba, entre d’altres. La jornada ha estat organitzada conjuntament per l’IRBLleida, el Centre Neurorehabilitador M. Martí i Pol de la Fundació Esclerosi Múltiple de Lleida (FEM), l’Associació de Malalts i Familiars d’Ictus de Lleida (AMILL) i NeuroLleida - Servei de Neurorehabilitació de l'Associació de Paraplègics i Discapacitats Físics de Lleida (ASPID).

*Fotografia: L’ecografia és una tècnica que permet realitzar un diagnòstic precoç de la malaltia ateromatosa (greix a les artèries).*

Tots els beneficis obtinguts en l’acte solidari (es demana un donatiu de dos euros per a la jornada lúdica) aniran adreçats íntegrament a la Fundació La Marató de TV3.

Els fons que recapti La Marató 2016 suposaran una injecció econòmica significativa en el camp de la recerca del cervell i la medul·la espinal. Tots els experts coincideixen en la necessitat d’investigar per detectar i evitar les causes d'aquestes lesions, minimitzar o curar les discapacitats que se'n deriven i avançar en les teràpies de rehabilitació.

Text: Comunicació i Premsa IRBLleida